[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 8.9.2009

COM(2009) 460 τελικό

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

σχετικά με τη θέση που θα λάβει η Κοινότητα στο πλαίσιο του Συμβουλίου της Διεθνούς Ομάδας Μελέτης της Γιούτας, όσον αφορά την παράταση της συμφωνίας για την κατάρτιση των όρων εντολής της Διεθνούς Ομάδας Μελέτης της Γιούτας, 2001

ΑΙΤΙΟΛΟΓΙΚΗ ΕΚΘΕΣΗ

Η διεθνής συμφωνία για την κατάρτιση των όρων εντολής της Διεθνούς Ομάδας Μελέτης της Γιούτας, 2001 έγινε δεκτή από την Ευρωπαϊκή Κοινότητα με την απόφαση του Συμβουλίου, της 15ης Απριλίου 2002. Η συμφωνία τέθηκε σε ισχύ στις 27 Απριλίου 2002 για περίοδο οχτώ ετών και παύει να ισχύει στις 26 Απριλίου 2010, εκτός εάν παραταθεί.

Κατά τη συνεδρίαση του Συμβουλίου της Διεθνούς Ομάδας Μελέτης της Γιούτας που πραγματοποιήθηκε στην Ντάκκα στις 5 και 6 Απριλίου 2009, τα μέλη κατέληξαν ομόφωνα σε προκαταρκτική συμφωνία σχετικά με την παράταση της θητείας της Διεθνούς Ομάδας Μελέτης της Γιούτας για αρχική περίοδο δύο ετών, σύμφωνα με τον κανόνα 25 στοιχείο β), υπό τον όρο, όμως, της επίσημης έγκρισης εκ μέρους των εθνικών αρχών τους. Η συγκεκριμένη παράταση θα εξασφαλίσει επαρκή χρόνο στα μέλη για να αξιολογήσουν τις δραστηριότητες της Ομάδας και, ενδεχομένως, να αποφασίσουν σχετικά με τη σκοπιμότητα να προβούν σε διαπραγματεύσεις για τη σύναψη συμφωνίας προορισμένης να διαδεχθεί την ισχύουσα, χάρη σε νέα παράταση δύο ετών.

Η συμμετοχή της Ευρωπαϊκής Κοινότητας στη Συμφωνία υπάγεται στην αποκλειστική αρμοδιότητά της.

Η προτεινόμενη απόφαση δεν μεταβάλλει σε τίποτα τη συνεισφορά της Ευρωπαϊκής Κοινότητας στο διοικητικό προϋπολογισμό της Διεθνούς Ομάδας Μελέτης της Γιούτας, η οποία θα εξακολουθήσει να καταβάλλεται για κάθε οικονομικό έτος.

Σκοπός της παρούσας πρότασης είναι να εξουσιοδοτήσει την Ευρωπαϊκή Κοινότητα να ψηφίσει υπέρ της παράτασης της συμφωνίας.

Βάσει των ανωτέρω, η Επιτροπή ζητά από το Συμβούλιο να εγκρίνει τη συνημμένη απόφαση.

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

σχετικά με τη θέση που θα λάβει η Κοινότητα στο πλαίσιο του Συμβουλίου της Διεθνούς Ομάδας Μελέτης της Γιούτας, όσον αφορά την παράταση της συμφωνίας για την κατάρτιση των όρων εντολής της Διεθνούς Ομάδας Μελέτης της Γιούτας, 2001

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 133 σε συνδυασμό με το άρθρο 300, παράγραφος 2, δεύτερο εδάφιο,

την πρόταση της Επιτροπής[1],

Εκτιμώντας τα ακόλουθα:

(1) Η συμφωνία για την κατάρτιση των όρων εντολής της Διεθνούς Ομάδας Μελέτης της Γιούτας, 2001 υπεγράφη και συνήφθη εξ ονόματος της Ευρωπαϊκής Κοινότητας στις 15 Απριλίου 2002 με την απόφαση 2002/312/EΚ του Συμβουλίου[2].

(2) Σύμφωνα με τον κανόνα 25 υπό α) και β), η συμφωνία για την κατάρτιση των όρων εντολής της Διεθνούς Ομάδας Μελέτης της Γιούτας, 2001 εκπνέει στις 26 Απριλίου 2010 εκτός εάν παραταθεί πέραν αυτής της ημερομηνίας με απόφαση του Συμβουλίου της Διεθνούς Ομάδας Μελέτης της Γιούτας για μια ή δύο περιόδους που δεν υπερβαίνουν συνολικά τα τέσσερα έτη.

(3) Η παράταση της προαναφερόμενης συμφωνίας είναι προς το συμφέρον της Ευρωπαϊκής Κοινότητας.

(4) Πρέπει να προσδιοριστεί η θέση της Ευρωπαϊκής Κοινότητας στο πλαίσιο του Συμβουλίου της Διεθνούς Ομάδας Μελέτης της Γιούτας,

ΑΠΟΦΑΣΙΖΕΙ:

Άρθρο μόνο

Η θέση της Ευρωπαϊκής Κοινότητας στο πλαίσιο του Συμβουλίου της Διεθνούς Ομάδας Μελέτης της Γιούτας είναι να ψηφίσει υπέρ της παράτασης της συμφωνίας για την κατάρτιση των όρων εντολής της Διεθνούς Ομάδας Μελέτης της Γιούτας, 2001 για μια ή δύο περιόδους που δεν υπερβαίνουν συνολικά τα τέσσερα έτη και να κοινοποιήσει τη συγκεκριμένη παράταση στο Γενικό Γραμματέα των Ηνωμένων Εθνών .

Βρυξέλλες,

Για το Συμβούλιο

Ο Πρόεδρος

[1] ΕΕ C

[2] ΕΕ L 112 της 27.4.2002, σ. 34.